ΓΡΑΠΤΗ ΕΡΩΤΗΣΗ E-2283/97 υποβολή: Nel van Dijk (V) προς την Επιτροπή (2 Iουλίου 1997)

Θέμα: Απειλούμενες πλαταλέες (χουλιαρομύτες) λόγω του σχεδίου επέκτασης του χωριού Makkum

Το κοινοβούλιο της επαρχίας «de Fries» (Φρυγία) αποφάσισε στις 3 Ιουνίου 1997 να υλοποιήσει το αμφισβητούμενο σχέδιο επέκτασης της βόρειας πλευράς του Makkum. Το σχέδιο αυτό συνεπάγεται την επέκταση αναχώματος στην Alsmede και την εκσκαφή καναλιού στο βιώτοπο διαφόρων ειδών πτηνών κυρίως της πλαταλέας. Απαντώντας στην γραπτή ερώτηση Ε-1186/96 ((ΕΕ C 356, 25.11.1996, σελ. 14. )), η Επιτροπή ανέφερε ότι η περιοχή αυτή «έχει ταυτοποιηθεί ως σημαντική για τα πτηνά περιοχή και ως εκ τούτου συγκεντρώνει τις απαραίτητες προϋποθέσεις προκειμένου να χαρακτηρισθεί ώς STA «περιοχή ειδικής προστασίας», προσθέτοντας «δεδομένης της ειδικής σημασίας των ειδών αυτών για την όλη περιοχή «Friese Ijsselmeerkust» η Επιτροπή θα διάκειτο ευνοϊκά έναντι της ιδέας η ως άνω περιοχή να χαρακτηρισθεί, πράγμα που κατά τα φαινόμενα ήδη αποτελεί πρόθεση της ολλανδικής κυβέρνησης».

1. Έχει λάβει γνώση η Επιτροπή της αποφάσεως του κοινοβουλίου της επαρχίας «de Fries»;

2. Κρίνει η Επιτροπή ότι το εγκριθέν σχέδιο αντιβαίνει προς την οδηγία για τα πτηνά;

3. Έχει ήδη λάβει η Επιτροπή απάντηση των ολλανδικών αρχών ως προς το ερώτημα εάν έχει εκπονηθεί Δελτίο Περιβαλλοντικών Επιπτώσεων; Εάν ναι ποιά υπήρξε η απάντηση;

4. Δόθηκε απάντηση στο αίτημά της για διευκρινίσεις σχετικά με τις επιπτώσεις των σχεδίων εις ότι αφορά την διάσωση των περιοχών διαβίωσης των πτηνών; Εάν ναι ποιά ήταν η απάντηση αυτή;

5. Μπορεί να αναφέρει η Επιτροπή εάν κρίνει παραδεκτό το γεγονός ότι τα σχέδια του δήμου του Wunseradiel κινδυνεύουν να προκαλέσουν ζημίες σε μία περιοχή η οποία υποστηρίχθηκε από το 1986 έως το 1989 στο πλαίσιο των κοινοτικών δράσεων υπέρ του περιβάλλοντος, τούτο δε για συνολικό ποσό ύψους 55.588 ECU;

Απάντηση της κας Bjerregaard εξ ονόματος της Επιτροπής (18 Ιουλίου 1997)

Η Επιτροπή δεν έχει υπόψη της την απόφαση της «Gedeputeerde Staten» (τοπική αρχή) της επαρχίας Friesland της Ολλανδίας που ελήφθη στις 3 Ιουνίου 1997 σχετικά με την έγκριση της εκτέλεσης του έργου Makkum Noord. Μέχρι τις 26 Μαΐου 1997 η Επιτροπή είχε πληροφορηθεί από την Ολλανδία ότι δεν τίθεται θέμα λήψης τελικής απόφασης σχετικά με το έργο αυτό και ότι ο υπουργός γεωργίας απάντησε στις σχετικές ερωτήσεις στο ολλανδικό κοινοβούλιο αναφέροντας ότι σοβαρά χαρακτηριστικά του περιβάλλοντος του φυσικού πάρκου Makkumer Noordwaard θα επηρεάζονταν αρνητικά, πράγμα που θα ήταν απαράδεκτο, από το έργο αυτό και ότι επιπλέον, δεν επρόκειτο να μεταβληθούν, όπως θα ήταν απαραίτητο να συμβεί σε περίπτωση εκτέλεσης του ως άνω έργου, τα όρια του φυσικού αυτού πάρκου.

Το Makkumer Noordwaard βρίσκεται στην περιοχή IJsselmeer, έναν υγρότοπο διεθνούς σημασίας που δεν έχει ταξινομηθεί ως ζώνη ειδικής προστασίας (SPA) βάσει της οδηγίας 79/409/ΕΟΚ για την προστασία των αγρίων πτηνών ((ΕΕ L 103 της 25.4.1979 )). Στο IJsselmeer η περιοχή αυτή αποτελεί τμήμα του Friese Ijsselmeerkust, για την προστασία του οποίου έχουν διατεθεί κοινοτικά κονδύλια. Για να λάβουν την εν λόγω κοινοτική ενίσχυση τα κράτη μέλη έχουν την υποχρέωση να χαρακτηρίσουν τις πλέον κατάλληλες περιοχές τους ως SPA. Το γεγονός ότι η Ολλανδία δεν έχει ταξινομήσει αρκετές SPA αποτελεί το αντικείμενο της διαδικασίας παράβασης που έχει κινηθεί σε βάρος της και η οποία εκκρεμεί στο Διεθνές Δικαστήριο των Ευρωπαϊκών Κοινοτήτων ((Υπόθεση C-3/96, Επιτροπή κατά της Ολλανδίας )). Για τις περιοχές που δεν έχουν ταξινομηθεί ως SPA αλλά οι οποίες από ορνιθολογική σκοπιά μπορούν να συγκεντρώσουν τα απαραίτητα προσόντα για ανάλογη προστασία τα κράτη μέλη έχουν την υποχρέωση να λάβουν μέτρα ώστε να αποφευχθούν οι ζημίες ή η υποβάθμιση των οικοτόπων και των οικολογικών ενδιαιτημάτων των αντιστοίχων ειδών. Οιοδήποτε πρόγραμμα ή πρόταση που ενδέχεται να έχουν σοβαρές επιπτώσεις στα ως άνω οικολογικά ενδιαιτήματα της περιοχής υπόκεινται υποχρεωτικά σε αντίστοιχη αξιολόγηση. Επιπλέον, βάσει της οδηγίας 85/337/ΕΟΚ για την αξιολόγηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985 )) προβλέπεται η υποχρεωτική αξιολόγηση κάθε προγράμματος αναλόγου προς το προτεινόμενο. Σε περίπτωση αρνητικής αξιολόγησης, σε ό,τι αφορά τις επιπτώσεις για τη συγκεκριμένη τοποθεσία, κάθε πρόγραμμα ανάλογο του προτεινομένου εκτελείται μόνο εφόσον συντρέχουν σοβαροί λόγοι δημοσίου συμφέροντος και δεν υπάρχουν άλλες εναλλακτικές λύσεις. Σε ανάλογες περιπτώσεις τα κράτη μέλη καλούνται να λάβουν όλα τα απαραίτητα αντισταθμιστικά μέτρα.

Από τις πληροφορίες που έχει παράσχει η Ολλανδία, προκύπτει ότι η Κοινότητα του Wόnseradiel βάσει δύο πρότυπων πειραματικών ερευνών για τις οικολογικές και οικονομικές επιπτώσεις του έργου, δεν έχει ακόμα αποφασίσει εάν θα πρέπει να προχωρήσει στην περαιτέρω υλοποίηση του έργου, ότι μετά από τη λήψη αντίστοιχης απόφασης, θα πρέπει να υπάρξει επίσημο αναπτυξιακό πρόγραμμα («bestemmingsplan») για την περιοχή που να είναι σύμφωνο με όλες τις κείμενες εθνικές νομικές διαδικασίες και ότι ανάλογα με την ως άνω απόφαση και το τελικό περιεχόμενο του αναπτυξιακού προγράμματος, θα εξετασθεί κατά πόσο επιβάλλεται να εκτελεσθεί αξιολόγηση περιβαλλοντικών επιπτώσεων καθώς και κατά πόσον, εφόσον τελικά κριθεί απαραίτητο, θα χρειασθεί να ληφθούν μέτρα για την προστασία των πτηνών στην αντίστοιχη περιοχή.

Βάσει των πληροφοριών αυτών και της πληροφορίας του Αξιότιμου Μέλους του Κοινοβουλίου, η Επιτροπή θα απευθυνθεί γραπτώς στις ολλανδικές αρχές ζητώντας διευκρινίσεις σε ό,τι αφορά το χαρακτήρα και το στάδιο στο οποίο βρίσκεται το έργο και στον τρόπο με τον οποίο οι ολλανδικές αρχές προτίθενται να εφαρμόσουν τις αντίστοιχες απαιτήσεις που απορρέουν από την κοινοτική νομοθεσία για το περιβάλλον. Βάσει της απάντησης που θα δοθεί η Επιτροπή θα εξετάσει εάν, και σε ποιο βαθμό, οι ολλανδικές αρχές έχουν ανταποκριθεί στις υποχρεώσεις τους έναντι της κοινοτικής νομοθεσίας για το περιβάλλον και κατά πόσον μπορεί να εγκριθούν τα προγράμματα της Κοινότητας του Wόnseradiel.